Document ID: 32010D0347

KOMISSION PÄÄTÖS,
annettu 19 päivänä kesäkuuta 2010,
yhteisössä tapahtuvaa räjähdystarvikkeiden kuljetusta koskevasta asiakirjasta tehdyn päätöksen 2004/388/EY muuttamisesta
(tiedoksiannettu numerolla K(2010) 3666)
(ETA:n kannalta merkityksellinen teksti)
(2010/347/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon siviilikäyttöön tarkoitettujen räjähdystarvikkeiden markkinoille saattamista ja valvontaa koskevien säännösten yhdenmukaistamisesta 5 päivänä huhtikuuta 1993 annetun neuvoston direktiivin 93/15/ETY (1) ja erityisesti sen 13 artiklan 5 kohdan,
sekä katsoo seuraavaa:
(1)
Direktiivillä 93/15/ETY vahvistetussa järjestelmässä, joka koskee unionin alueella tapahtuvaa räjähdystarvikkeiden kuljetusta, räjähdystarvikkeiden lähtö-, kauttakulku- ja vastaanottajamaiden toimivaltaisilta viranomaisilta on saatava kuljetuslupa.
(2)
Yhteisössä tapahtuvaa räjähdystarvikkeiden kuljetusta koskevasta asiakirjasta 15 päivänä huhtikuuta 2004 tehdyllä komission päätöksellä 2004/388/EY (2) vahvistettiin räjähdystarvikkeiden kuljetuksia varten malliasiakirja, joka sisältää direktiivin 93/15/ETY 9 artiklan 5 ja 6 kohdassa edellytetyt tiedot, jotta räjähdystarvikkeiden kuljetuksia jäsenvaltioiden välillä voidaan helpottaa tinkimättä kyseisten kuljetusten edellyttämistä turvallisuusvaatimuksista.
(3)
Päätöstä 2004/388/EY olisi mukautettava sen huomioon ottamiseksi, että kuljetuslupia varten on kehitetty sähköinen järjestelmä, joka on kaikkien jäsenvaltioiden käytettävissä.
(4)
Alkuperäjäsenvaltion toimivaltaisen viranomaisen olisi ennen kaikkea voitava tulostaa kaikki tarvittavat asiakirjat ja antaa yhteisössä tapahtuvaa räjähdystarvikkeiden kuljetusta koskeva asiakirja toimittajalle sen jälkeen kun se on tarkistanut, että kaikkien asianomaisten jäsenvaltioiden toimivaltaiset viranomaiset ovat hyväksyneet kuljetuksen; tämä vähentää yritysten ja jäsenvaltioiden viranomaisten hallinnollista rasitetta.
(5)
Euroopan komission teettämän, direktiivin 93/15/ETY täytäntöönpanoa koskevan arviointitutkimuksen päätelmänä todettiin, että menettelyä, jolla jäsenvaltiot myöntävät kuljetusluvat, on tarpeen lyhentää. Ongelman ratkaisemiseksi olisi otettava käyttöön yhteinen sähköinen järjestelmä.
(6)
Eurooppalaisia pk-yrityksiä tukevassa ”Pienet ensin” -aloitteessa (”Small Business Act”) (3) ja sääntelyn parantamista Euroopan unionissa käsittelevässä kolmannessa strategisessa katsauksessa (4) Euroopan komissio on sitoutunut tavoitteeseen parantaa ennustettavuutta ja auttaa yrityksiä valmistautumaan paremmin lainsäädännöllisiin muutoksiin. Tavoitteen täyttämiseen sopivaksi toimenpiteeksi on määritetty yhteisten voimaantulopäivämäärien järjestelmä, jolla varmistetaan, että aina kun se on mahdollista, yrityksiin vaikuttavan lainsäädännön soveltaminen alkaa muutamina määriteltyinä päivinä vuodessa. Tämä olisi otettava huomioon vahvistettaessa tämän päätöksen voimaantulopäivä.
(7)
Tässä päätöksessä säädetyt toimenpiteet ovat direktiivin 93/15/ETY 13 artiklan 1 kohdalla perustetun komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Muutetaan päätös 2004/388/EY seuraavasti:
1)
Lisätään 3 a artikla seuraavasti:
”3a artikla
Jos alkuperäjäsenvaltio, vastaanottava jäsenvaltio ja kaikki kauttakulkujäsenvaltiot käyttävät unionissa tapahtuvaan räjähdystarvikkeiden kuljetukseen tarvittavien kuljetuslupien myöntämiseen yhteistä sähköistä järjestelmää, sovelletaan toisessa, kolmannessa, neljännessä ja viidennessä alakohdassa esitettyä menettelyä.
Vastaanottajan on toimitettava yhteisössä tapahtuvaa räjähdystarvikkeiden kuljetusta koskeva asiakirja, jonka kohdat 1-4 on täytetty, paperiversiona tai sähköisessä muodossa ainoastaan vastaanottavan jäsenvaltion toimivaltaisen viranomaisen hyväksyttäväksi.
Kun vastaanottava jäsenvaltio on antanut oman hyväksyntänsä, sen on lähetettävä se alkuperäjäsenvaltiolle käyttäen yhteistä sähköistä järjestelmää.
Annettuaan oman hyväksyntänsä alkuperäjäsenvaltion toimivaltaisen viranomaisen on haettava hyväksyntä kaikkien kauttakulkujäsenvaltioiden toimivaltaisilta viranomaisilta käyttäen yhteistä sähköistä järjestelmää.
Saatuaan kaikki hyväksynnät alkuperäjäsenvaltion toimivaltaisen viranomaisen on annettava tavaran toimittajalle yhteisössä tapahtuvaa räjähdystarvikkeiden kuljetusta koskeva asiakirja, josta ilmenee kaikkien asianomaisten jäsenvaltioiden antama lupa, luotettavasti tunnistettavissa olevalla paperilla alkuperäjäsenvaltion, (tarvittaessa) kauttakulkujäsenvaltion (-valtioiden) ja vastaanottavan jäsenvaltion kielellä (kielillä) sekä englanniksi.”
2)
Lisätään liitteessä olevien selittävien huomautusten 2 kohdan loppuun seuraava lause: ”Tätä kohtaa ei sovelleta, jos käytetään 3 a artiklassa tarkoitettua yhteistä sähköistä järjestelmää.”
2 artikla
Tätä päätöstä sovelletaan 29 päivästä lokakuuta 2010.
3 artikla
Tämä päätös on osoitettu kaikille jäsenvaltioille.
Tehty Brysselissä 19 päivänä kesäkuuta 2010.

Labels: 3
12
8
1